Document ID: 31997R1488

Uredba Komisije (ES) št. 1488/97
z dne 29. julija 1997
o spremembi Uredbe Sveta (EGS) št. 2092/91 o ekološki pridelavi kmetijskih proizvodov in označevanju tovrstno pridelanih kmetijskih proizvodov in živil
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 2092/91 z dne 24. junija 1991 o ekološki pridelavi kmetijskih proizvodov in označevanju tovrstno pridelanih kmetijskih proizvodov in živil [1], kakor je bila nazadnje spremenjena z Uredbo Komisije (ES) št. 418/96 [2], in zlasti člena 13 Uredbe,
ker se v skladu s členom 7(1a) Uredbe (EGS) št. 2092/91 pogoji, predvideni v členu 7(1) navedene uredbe, ne uporabljajo za proizvode, ki so bili v splošni uporabi pred sprejetjem navedene uredbe, skladno s kodeksi ravnanja pri ekološkem kmetijstvu, ki se upoštevajo v Skupnosti;
ker je več držav članic Komisiji sporočilo ustrezne informacije v zvezi s proizvodi, ki so bili v splošni uporabi v ekološkem kmetijstvu na njihovem ozemlju pred 24. junijem 1991 in niso vključeni v Prilogo II k Uredbi/EGS) št. 2092/91; ker so tudi navedle, da so navedeni proizvodi še vedno na splošno dovoljeni v kmetijstvu v zadevni državi članici; ker se je po preučitvi prošenj držav članic zdelo primerno v tej fazi dodati proizvod "gline" kot dodatek za izboljšanje rodovitnosti tal in naslednje proizvode kot fitofarmacevtska sredstva: azadirahtin, čebelji vosek, nekatere bakrove spojine, etilen, želatina, kalijev galunovec, žvepleno apno, lecitin, ekstrakt iz Nicotiana tabacum, pripravki z mikroorganizmi, mineralna olja, kalijev permanganat in kremenov pesek;
ker je v tem smislu treba vključiti še nekatere proizvode (kompostirane gospodinjske odpadke, melaso iz predelave sladkorja), ki se tradicionalno uporabljajo v novih državah članicah (Avstrija, Finska, Švedska);
ker so nekatere države članice zaprosile za vključitev nekaterih drugih gnojil, fitofarmacevtskih sredstev in drugih proizvodov, ki se uporabljajo v kmetijstvu, v Prilogo II k Uredbi (EGS) št. 2092/91, da bi se dovolila uporaba teh proizvodov v ekološkem kmetovanju; ker je bilo po preučitvi teh prošenj ugotovljeno, da so izpolnjene zahteve iz člena 7(1) navedene uredbe za diamonijev fosfat in za nekatere piretroide, saj so ti proizvodi dovoljeni samo, če se uporabljajo v pasteh, ter za hidrolizirane beljakovine, če se uporabljajo v pasteh ali dovoljenih uporabah v kombinaciji z drugimi fitofarmacevtskimi sredstvi iz oddelka B Priloge II k Uredbi (EGS) št. 2092/91;
ker je vključitev kompostiranih gospodinjskih odpadkov, melase iz predelave sladkorja, ekstrakta iz Nicotiana tabacum, bakrovih spojin, mineralnih olj, metaldehidnih pasti in piretroidnih pasti treba omejiti na obdobje pet let, do rezultatov ponovnega preučevanja za nadaljnje izpopolnjevanje zahtev ali morebitne zamenjave teh proizvodov z drugimi rešitvami; ker je ponovno preučevanje treba začeti čim prej na podlagi dodatnih podatkov, ki jih predložijo države članice, zainteresirane za ohranjanje teh proizvodov;
ker je za določena gnojila in za vsa fitofarmacevtska sredstva treba zagotoviti omejevalne pogoje uporabe in/ali zahteve glede sestave; ker je zlasti za bakrove spojine in ekstrakt iz Nicotiana tabacum primerno čim prej raziskati dodatne omejitve pogojev uporabe za nekatere rastlinske pridelave ter za škodljivce, in najpozneje do 30. junija 1999;
ker se je pokazalo, da se nekatera fitofarmacevtska sredstva iz oddelka B Priloge II k Uredbi (EGS) št. 2092/91 ne uporabljajo in se zato lahko črtajo iz navedene priloge;
ker so nekatere države članice zaprosile za vključitev nekaterih proizvodov v Prilogo VI k Uredbi (EGS) št. 2092/91 in vključitev bolj omejevalnih pogojev za uporabo nekaterih proizvodov nekmetijskega izvora, ki so že vključeni v navedeno prilogo; ker je bilo po preučitvi ugotovljeno, da navedene prošnje izpolnjujejo zahteve iz člena 5(4) Uredbe (EGS) št. 2092/91 in člena 2 Uredbe Komisije (EGS) št. 207/93 [3], kakor je bila spremenjena z Uredbo (ES) št. 345/97 [4];
ker je treba dopustiti prekoračitev roka zaradi prodaje zalog proizvodov, ki so črtani ali dovoljeni samo pod omejevalnimi pogoji;
ker je treba ustrezno spremeniti Uredbo (EGS) št. 2092/91;
ker so ukrepi, predvideni s to uredbo, v skladu z mnenjem odbora iz člena 14 Uredbe (EGS) št. 2092/91,
SPREJELA NASLEDNJO UREDBO:
Člen 1
Prilogi II in VI k Uredbi (EGS) št. 2092/91 se spremenita v skladu s Prilogo k tej uredbi.
Člen 2
Ta uredba začne veljati sedmi dan po objavi v Uradnem listu Evropskih skupnosti.
Proizvodi, uvrščeni na seznam v oddelku B Priloge II ter oddelkih B in C Priloge VI k Uredbi (EGS) št. 2092/91 pred datumom začetka veljavnosti te uredbe, se še naprej lahko uporabljajo pod prej veljavnimi pogoji do porabe obstoječih zalog, najpozneje pa do 31. marca 1998.
Proizvodi, navedeni v prilogah II in VI k Uredbi (EGS) št. 2092/91 pod bolj omejevalnimi pogoji, kot so bili pred datumom začetka veljavnosti te uredbe, se še naprej lahko uporabljajo pod prej veljavnimi pogoji do porabe obstoječih zalog, najpozneje pa do 31. marca 1998.
Ta uredba je v celoti zavezujoča in se neposredno uporablja v vseh državah članicah.
V Bruslju, 29. julija 1997

Labels: 3
6